CELEX: 32020R0855
Language: lt
Date: 2020-05-07 00:00:00
Title: Komisijos deleguotasis reglamentas (ES) 2020/855 2020 m. gegužės 7 d. kuriuo dėl Bahamų, Barbadoso, Botsvanos, Kambodžos, Ganos, Jamaikos, Mauricijaus, Mongolijos, Mianmaro / Birmos, Nikaragvos, Panamos ir Zimbabvės įtraukimo į priedo I punkto lentelę ir Bosnijos ir Hercegovinos, Etiopijos, Gajanos, Laoso Liaudies Demokratinės Respublikos, Šri Lankos ir Tuniso išbraukimo iš šios lentelės iš dalies keičiamas Deleguotasis reglamentas (ES) 2016/1675, kuriuo papildoma Europos Parlamento ir Tarybos direktyva (ES) 2015/849 (Tekstas svarbus EEE)

19.6.2020   
               
               
                  LT
               
               
                  Europos Sąjungos oficialusis leidinys
               
               
                  L 195/1
               
            
         KOMISIJOS DELEGUOTASIS REGLAMENTAS (ES) 2020/855
         2020 m. gegužės 7 d.
         kuriuo dėl Bahamų, Barbadoso, Botsvanos, Kambodžos, Ganos, Jamaikos, Mauricijaus, Mongolijos, Mianmaro / Birmos, Nikaragvos, Panamos ir Zimbabvės įtraukimo į priedo I punkto lentelę ir Bosnijos ir Hercegovinos, Etiopijos, Gajanos, Laoso Liaudies Demokratinės Respublikos, Šri Lankos ir Tuniso išbraukimo iš šios lentelės iš dalies keičiamas Deleguotasis reglamentas (ES) 2016/1675, kuriuo papildoma Europos Parlamento ir Tarybos direktyva (ES) 2015/849
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2015 m. gegužės 20 d. Europos Parlamento ir Tarybos direktyvą (ES) 2015/849 dėl finansų sistemos naudojimo pinigų plovimui ar teroristų finansavimui prevencijos, kuria iš dalies keičiamas Europos Parlamento ir Tarybos reglamentas (ES) Nr. 648/2012 ir panaikinama Europos Parlamento ir Tarybos direktyva 2005/60/EB bei Komisijos direktyva 2006/70/EB (1), ypač į jos 9 straipsnio 2 dalį,
         kadangi:
         
                     (1)
                  
                  
                     Sąjunga turi užtikrinti veiksmingą savo finansų sistemos vientisumo ir tinkamo veikimo apsaugą ir vidaus rinkos apsaugą nuo pinigų plovimo ir teroristų finansavimo. Todėl Direktyva (ES) 2015/849 nustatyta, kad Komisija turėtų nustatyti valstybes, kurių kovos su pinigų plovimu ir teroristų finansavimo režimai turi strateginių trūkumų, keliančių didelę grėsmę Sąjungos finansų sistemai;
                  
               
                     (2)
                  
                  
                     Komisijos deleguotajame reglamente (ES) 2016/1675 (2) nustatytos strateginių trūkumų turinčios didelės rizikos trečiosios valstybės. Tas reglamentas turėtų būti tinkamu laiku peržiūrėtas, atsižvelgiant į tų didelės rizikos trečiųjų valstybių pasiektą pažangą šalinant jų kovos su pinigų plovimu ir teroristų finansavimu režimo strateginius trūkumus. Vertindama Komisija turėtų atsižvelgti į naują informaciją, gautą iš tarptautinių organizacijų ir standartus nustatančių subjektų, tokių kaip Finansinių veiksmų darbo grupė (FATF). Atsižvelgdama į tą informaciją, Komisija turėtų taip pat nustatyti papildomas valstybes, kurių kovos su pinigų plovimu ir teroristų finansavimo režimai turi strateginių trūkumų;
                  
               
                     (3)
                  
                  
                     todėl, atsižvelgiant į aukštą tarptautinės finansų sistemos integracijos lygį, glaudų rinkos dalyvių ryšį, didelį skaičių tarpvalstybinių sandorių dėl pinigų pervedimo į Sąjungą arba iš jos, taip pat į rinkos atvėrimo laipsnį, manoma, kad bet kokia kovos su pinigų plovimu ir teroristų finansavimu grėsmė, keliama tarptautinei finansų sistemai, taip pat yra grėsmė Sąjungos finansų sistemai;
                  
               
                     (4)
                  
                  
                     taigi labai svarbu atsižvelgti į tarptautiniu lygmeniu jau vykdomą susijusį darbą siekiant nustatyti valstybes, visų pirma FATF darbą. Siekiant užtikrinti pasaulinės finansų sistemos vientisumą, labai svarbu, kad Sąjunga deramai įvertintų šalis, kurių kovos su pinigų plovimu ir teroristų finansavimu režimai turi strateginių trūkumų, kaip nustatė FATF. Vadovaudamasi Direktyva (ES) 2015/849 nustatytais kriterijais, pagal Direktyvos (ES) 2015/849 9 straipsnio 4 dalį Komisija atsižvelgė į naujausią prieinamą informaciją, visų pirma į naujausius FATF viešus pareiškimus, FATF dokumentus „Improving Global AML/CFT Compliance: On-going Process Statement“ ir FATF Tarptautinio bendradarbiavimo priežiūros grupės ataskaitas, susijusias su atskirų trečiųjų valstybių keliama rizika;
                  
               
                     (5)
                  
                  
                     laikoma, kad bet kuri FATF nustatyta trečioji valstybė, kelianti riziką tarptautinei finansų sistemai, kelia riziką ir vidaus rinkai. Ta prielaida taikoma bet kuriai valstybei, viešai įvardytai FATF viešame pareiškime ir FATF dokumentuose „Improving Global AML/CFT Compliance: On-going Process Statement“;
                  
               
                     (6)
                  
                  
                     siekdama atlikti savarankišką vertinimą, Komisija įvertino FATF pateiktą informaciją ir, kai tinkama, kitus informacijos šaltinius, kad padarytų išvadą. Atlikus tą vertinimą, Komisijos analizė patvirtino atitinkamus strateginius trūkumus, aprašytus 8–19 konstatuojamosiose dalyse;
                  
               
                     (7)
                  
                  
                     2018 m. spalio mėn. FATF nustatė, kad Bahamos turi strateginių kovos su pinigų plovimu ir teroristų finansavimu trūkumų, ir dėl jų Bahamos kartu su FATF parengė veiksmų planą. Komisija įvertino naujausią šiame kontekste iš FATF gautą informaciją apie šiuos trūkumus ir kitą susijusią informaciją. Bahamos ėmėsi veiksmų savo kovos su pinigų plovimu ir teroristų finansavimu režimui pagerinti, ir 2020 m. vasario mėn. FATF priėmė pradinį sprendimą, kad Bahamos iš esmės įgyvendino savo veiksmų planą ir kad reikia atlikti vertinimą vietoje siekiant patikrinti, ar Bahamų kovos su pinigų plovimu ir teroristų finansavimu reformos pradėtos ir tęsiamos ir ar tebesilaikoma būtino politinio įsipareigojimo jas ir toliau vykdyti ateityje. FATF dar neatliko tokio vertinimo, kad patvirtintų savo pradinį sprendimą. Todėl Komisija dar neturi informacijos, kuria remdamasi galėtų patvirtinti, kad strateginiai trūkumai šiose srityse yra veiksmingai pašalinti. Atliekant vertinimą daugiausia dėmesio bus skiriama šioms sritims: 1) išsamios elektroninės bylų valdymo sistemos, skirtos tarptautiniam bendradarbiavimui, kūrimui; 2) rizika grindžiamai ne bankų finansų įstaigų priežiūrai; 3) savalaikės prieigos prie pakankamos tikslios naujausios pagrindinės informacijos ir informacijos apie tikruosius savininkus užtikrinimui; 4) finansinės žvalgybos padalinio (FŽP) produktų kokybės gerinimui siekiant padėti teisėsaugos institucijoms vykdyti pinigų plovimo ir (arba) teroristų finansavimo tyrimus, ypač sudėtingus pinigų plovimo ir (arba) teroristų finansavimo tyrimus ir pinigų plovimo, kaip atskiro nusikaltimo, tyrimus; 5) įrodymui, kad institucijos tiria visų rūšių pinigų plovimą, įskaitant sudėtingas pinigų plovimo bylas, pinigų plovimą, kaip atskirą nusikaltimą, bylas, susijusias su pajamomis iš užsienyje padarytų nusikalstamų veikų, ir vykdo baudžiamąjį persekiojimą; 6) įrodymui, kad visų rūšių pinigų plovimo bylose inicijuojamas ir įvykdomas konfiskavimo procesas, ir 7) tikslinių finansinių sankcijų už teroristų finansavimą ir ginklų platinimo finansavimą sistemų spragų šalinimui ir jų įgyvendinimo įrodymui. Tuo remiantis Bahamos turėtų būti laikomos šalimi, kurios kovos su pinigų plovimu ir teroristų finansavimu režimas pagal Direktyvos (ES) 2015/849 9 straipsnį turi strateginių trūkumų;
                  
               
                     (8)
                  
                  
                     2020 m. vasario mėn. FATF nustatė, kad Barbadosas turi strateginių kovos su pinigų plovimu ir teroristų finansavimu trūkumų, ir dėl jų Barbadosas kartu su FATF parengė veiksmų planą. Komisija įvertino naujausią šiame kontekste iš FATF gautą informaciją apie šiuos trūkumus ir kitą susijusią informaciją. Trūkumai, be kita ko, yra šie: 1) veiksmingos rizika grindžiamos finansų įstaigų ir įpareigotųjų ne finansų įmonių ir tam tikrų profesijų atstovų priežiūros trūkumas; 2) trūkumai, susiję su priemonėmis, kuriomis siekiama užkirsti kelią piktnaudžiavimui juridiniais asmenimis ir struktūromis nusikalstamais tikslais, ir trūkumai, susiję su užtikrinimu, kad būtų laiku prieinama tiksli naujausia pagrindinė informacija ir informacija apie tikruosius savininkus; 3) trūkumai, susiję su FŽP gebėjimu pateikti finansinę informaciją siekiant padėti teisėsaugos institucijoms tirti pinigų plovimą ar terorizmo finansavimą; 4) trūkumai, susiję su pinigų plovimo tyrimais ir baudžiamuoju persekiojimu, kurie neatitinka šalies rizikos profilio, ir neišnagrinėtų bylų skaičius; 5) trūkumai vykdant konfiskavimą, susijusį su pinigų plovimo bylomis, įskaitant ribotą pagalbą, prašomą iš užsienio partnerių. Tuo remiantis Barbadosas turėtų būti laikomas šalimi, kurios kovos su pinigų plovimu ir teroristų finansavimu režimas pagal Direktyvos (ES) 2015/849 9 straipsnį turi strateginių trūkumų;
                  
               
                     (9)
                  
                  
                     2018 m. spalio mėn. FATF nustatė, kad Botsvana turi strateginių kovos su pinigų plovimu ir teroristų finansavimu trūkumų, ir dėl jų Botsvana kartu su FATF parengė veiksmų planą. Komisija įvertino naujausią šiame kontekste iš FATF gautą informaciją apie šiuos trūkumus ir kitą susijusią informaciją. Trūkumai, be kita ko, yra šie: 1) su juridiniais asmenimis, juridinėmis struktūromis ir ne pelno organizacijomis susijusios rizikos vertinimo trūkumai; 2) nepakankamas rizika grindžiamos kovos su pinigų plovimu ir teroristų finansavimu priežiūros vadovų įgyvendinimas; 3) FŽP vykdomos finansinės žvalgybos informacijos analizės ir sklaidos lygis; 4) kovos su teroristų finansavimu strategijos įgyvendinimo trūkumai ir nepakankami teisėsaugos institucijų gebėjimai tirti teroristų finansavimą; 5) nesugebėjimas nedelsiant įgyvendinti tikslines finansinių sankcijų priemones, susijusias su teroristų finansavimu ir ginklų platinimo finansavimu, ir 6) trūkumai taikant rizika grindžiamą požiūrį vykdant ne pelno organizacijų stebėseną. Tuo remiantis Botsvana turėtų būti laikoma šalimi, kurios kovos su pinigų plovimu ir teroristų finansavimu režimas pagal Direktyvos (ES) 2015/849 9 straipsnį turi strateginių trūkumų;
                  
               
                     (10)
                  
                  
                     2019 m. vasario mėn. FATF nustatė, kad Kambodža turi strateginių kovos su pinigų plovimu ir teroristų finansavimu trūkumų, ir dėl jų Kambodža kartu su FATF parengė veiksmų planą. Komisija įvertino naujausią šiame kontekste iš FATF gautą informaciją apie šiuos trūkumus ir kitą susijusią informaciją. Trūkumai, be kita ko, yra šie: 1) plataus teisinio pagrindo teikti savitarpio teisinę pagalbą ir atitinkamų mokymų teisėsaugos institucijoms trūkumas; 2) rizika grindžiamos priežiūros nekilnojamojo turto ir kazino sektoriuose trūkumas; 3) rizika grindžiamos bankų priežiūros, be kita ko, prireikus imantis skubių, proporcingų ir atgrasomų vykdymo užtikrinimo veiksmų, trūkumas; 4) kovos su pinigų plovimu ir teroristų finansavimo įstatymo techninės atitikties trūkumai; 5) pranešimų apie įtartinus sandorius analizės ir susijusios informacijos sklaidos teisėsaugos institucijoms lygis; 6) nepakankami pinigų plovimo tyrimų ir baudžiamojo persekiojimo rezultatai; 7) nepakankami nusikalstamu būdu įgytų pajamų, nusikaltimo priemonių ir lygiavertės vertės turto įšaldymo ir konfiskavimo rezultatai; 8) teisinės sistemos ir Jungtinių Tautų tikslinių finansinių sankcijų, susijusių su ginklų platinimo finansavimu, įgyvendinimo trūkumas, taip pat nepakankamas sankcijų vengimo supratimas. Tuo remiantis Kambodža turėtų būti laikoma šalimi, kurios kovos su pinigų plovimu ir teroristų finansavimu režimas pagal Direktyvos (ES) 2015/849 9 straipsnį turi strateginių trūkumų;
                  
               
                     (11)
                  
                  
                     2018 m. spalio mėn. FATF nustatė, kad Gana turi strateginių kovos su pinigų plovimu ir teroristų finansavimu trūkumų, ir dėl jų Gana kartu su FATF parengė veiksmų planą. Komisija įvertino naujausią šiame kontekste iš FATF gautą informaciją apie šiuos trūkumus ir kitą susijusią informaciją. Trūkumai, be kita ko, yra šie: 1) nepakankamas visapusiškos nacionalinės kovos su pinigų plovimu ir teroristų finansavimu politikos, pagrįstos per nacionalinį rizikos vertinimą nustatyta rizika, įskaitant priemones, skirtas su juridiniais asmenimis susijusiai pinigų plovimo ir teroristų finansavimo rizikai mažinti, įgyvendinimas; 2) rizika grindžiamos priežiūros trūkumai, įskaitant nepakankamą reguliavimo institucijų pajėgumą ir privačiojo sektoriaus informuotumą; 3) savalaikės prieigos prie pakankamos tikslios naujausios pagrindinės informacijos ir informacijos apie tikruosius savininkus užtikrinimo trūkumai; 4) trūkumai, susiję su poreikiu užtikrinti, kad FŽP savo veikloje daugiausia dėmesio skirtų per nacionalinį rizikos vertinimą nustatytai rizikai ir kad FŽP būtų skirta pakankamai išteklių, ir 5) rizika grindžiamo metodo taikymo ne pelno organizacijų stebėsenai trūkumai. Tuo remiantis Gana turėtų būti laikoma šalimi, kurios kovos su pinigų plovimu ir teroristų finansavimu režimas pagal Direktyvos (ES) 2015/849 9 straipsnį turi strateginių trūkumų;
                  
               
                     (12)
                  
                  
                     2020 m. vasario mėn. FATF nustatė, kad Jamaika turi strateginių kovos su pinigų plovimu ir teroristų finansavimu trūkumų, ir dėl jų Jamaika kartu su FATF parengė veiksmų planą. Komisija įvertino naujausią šiame kontekste iš FATF gautą informaciją apie šiuos trūkumus ir kitą susijusią informaciją. Trūkumai, be kita ko, yra šie: 1) visapusiško supratimo apie pinigų plovimo ir (arba) terorizmo finansavimo riziką trūkumas; 2) nesugebėjimas įtraukti visų finansų įstaigų ir įpareigotųjų ne finansų įmonių ir tam tikrų profesijų atstovų į kovos su pinigų plovimu ir teroristų finansavimu režimą ir užtikrinti tinkamą rizika grindžiamą priežiūrą visuose sektoriuose; 3) tinkamų priemonių, kuriomis siekiama užkirsti kelią piktnaudžiavimui juridiniais asmenimis ir struktūromis nusikalstamais tikslais ir užtikrinti, kad būtų laiku prieinama tiksli naujausia pagrindinė informacija ir informacija apie tikruosius savininkus, trūkumas; 4) tinkamų priemonių, kuriomis būtų didinamas finansinės informacijos naudojimas ir skatinami pinigų plovimo tyrimai bei baudžiamasis persekiojimas, atsižvelgiant į šalies rizikos profilį, trūkumas; 5) nesugebėjimas įrodyti, kad nedelsiant įgyvendinamos tikslinės finansinės sankcijos už teroristų finansavimą, ir 6) rizika grindžiamo požiūrio į ne pelno organizacijų sektoriaus priežiūrą, siekiant išvengti piktnaudžiavimo teroristų finansavimo tikslais, įgyvendinimo trūkumai. Tuo remiantis Jamaika turėtų būti laikoma šalimi, kurios kovos su pinigų plovimu ir teroristų finansavimu režimas pagal Direktyvos (ES) 2015/849 9 straipsnį turi strateginių trūkumų;
                  
               
                     (13)
                  
                  
                     2020 m. vasario mėn. FATF nustatė, kad Mauricijus turi strateginių kovos su pinigų plovimu ir teroristų finansavimu trūkumų, ir dėl jų Mauricijus kartu su FATF parengė veiksmų planą. Komisija įvertino naujausią šiame kontekste iš FATF gautą informaciją apie šiuos trūkumus ir kitą susijusią informaciją. Trūkumai, be kita ko, yra šie: 1) trūksta įrodymų, kad šalies pasaulinio verslo sektoriaus priežiūros institucijos ir įpareigotosios ne finansų įmonės ir tam tikrų profesijų atstovai vykdo rizika grindžiamą priežiūrą; 2) nesugebėjimas užtikrinti, kad kompetentingos institucijos laiku gautų tikslią pagrindinę informaciją ir informaciją apie tikruosius savininkus; 3) nesugebėjimas įrodyti, kad teisėsaugos institucijos yra pajėgios atlikti pinigų plovimo tyrimus, įskaitant lygiagrečius finansinius tyrimus ir sudėtingas bylas; 4) nesugebėjimas įgyvendinti rizika grindžiamo požiūrio į ne pelno organizacijų sektoriaus priežiūrą, siekiant išvengti piktnaudžiavimo teroristų finansavimo tikslais ir 5) nesugebėjimas įrodyti, kad tinkamai įgyvendinamos tikslinės finansinės sankcijos vykdant informavimo veiklą ir priežiūrą. Tuo remiantis Mauricijus turėtų būti laikomas šalimi, kurios kovos su pinigų plovimu ir teroristų finansavimu režimas pagal Direktyvos (ES) 2015/849 9 straipsnį turi strateginių trūkumų;
                  
               
                     (14)
                  
                  
                     2019 m. spalio mėn. FATF nustatė, kad Mongolija turi strateginių kovos su pinigų plovimu ir teroristų finansavimu trūkumų, ir dėl jų Mongolija kartu su FATF parengė veiksmų planą. Komisija įvertino naujausią šiame kontekste iš FATF gautą informaciją apie šiuos trūkumus ir kitą susijusią informaciją. Nors Mongolija ėmėsi veiksmų kovos su pinigų plovimu ir teroristų finansavimu režimui gerinti, likę trūkumai, be kita ko, yra: 1) nepakankamas įpareigotųjų ne finansų įmonių ir tam tikrų profesijų atstovų priežiūros pareigūnų supratimas apie pinigų plovimo ir terorizmo finansavimo riziką sektoriui, taip pat nepakankamas rizika grindžiamo požiūrio į priežiūrą taikymas, visų pirma kalbant apie prekiautojus tauriaisiais metalais ir brangakmeniais; 2) įrodymų apie sustiprintą įvairių rūšių pinigų plovimo veiklos tyrimą ir baudžiamąjį persekiojimą atsižvelgiant į nustatytą riziką trūkumas ir 3) nepakankama stebėsena, kaip finansų įstaigos ir įpareigotosios ne finansų įmonės ir tam tikrų profesijų atstovai vykdo su ginklų platinimu susijusių tikslinių finansinių sankcijų prievoles ir nepakankamas proporcingų ir atgrasomų sankcijų taikymas. Tuo remiantis Mongolija turėtų būti laikoma šalimi, kurios kovos su pinigų plovimu ir teroristų finansavimu režimas pagal Direktyvos (ES) 2015/849 9 straipsnį turi strateginių trūkumų;
                  
               
                     (15)
                  
                  
                     2020 m. vasario mėn. FATF nustatė, kad Mianmaras / Birma turi strateginių kovos su pinigų plovimu ir teroristų finansavimu trūkumų, ir dėl jų Mianmaras / Birma kartu su FATF parengė veiksmų planą. Komisija įvertino naujausią šiame kontekste iš FATF gautą informaciją apie šiuos trūkumus ir kitą susijusią informaciją. Trūkumai, be kita ko, yra šie: 1) nesugebėjimas įrodyti, kad geriau suprantama pinigų plovimo rizika pagrindinėse srityse; 2) nesugebėjimas užtikrinti, kad įpareigotųjų ne finansų įmonių ir tam tikrų profesijų atstovų priežiūros įstaiga turėtų pakankamai išteklių, patikrinimai vietoje ir (arba) už jos ribų būtų grindžiami rizika, o hundi veiklos vykdytojai būtų registruoti ir prižiūrimi; 3) nesugebėjimas įrodyti, kad vykdydamos tyrimus teisėsaugos institucijos geriau pasinaudoja finansine žvalgybine informacija, ir nepakankama finansinės žvalgybos padalinio atliekama operatyvinė analizė bei sklaida; 4) nesugebėjimas užtikrinti, kad pinigų plovimo tyrimas ir baudžiamasis persekiojimas už jį būtų vykdomi atsižvelgiant į riziką; 5) nesugebėjimas įrodyti, kad vykdomas tarptautinių pinigų plovimo bylų tyrimas bendradarbiaujant tarptautiniu mastu; 6) nesugebėjimas įrodyti, kad padaugėjo nusikalstamu būdu įgytų pajamų, nusikaltimo priemonių ir lygiavertės vertės turto įšaldymo ir konfiskavimo atvejų; 7) areštuoto turto valdymo siekiant išsaugoti areštuotų prekių vertę iki konfiskavimo trūkumai ir 8) trūksta įrodymų, kad įgyvendinamos tikslinės finansinės sankcijos, susijusios su ginklų platinimo finansavimu, įskaitant mokymą sankcijų vengimo klausimais. Tuo remiantis Mianmaras / Birma turėtų būti laikoma šalimi, kurios kovos su pinigų plovimu ir teroristų finansavimu režimas pagal Direktyvos (ES) 2015/849 9 straipsnį turi strateginių trūkumų;
                  
               
                     (16)
                  
                  
                     2020 m. vasario mėn. FATF nustatė, kad Nikaragva turi strateginių kovos su pinigų plovimu ir teroristų finansavimu trūkumų, ir dėl jų Nikaragva kartu su FATF parengė veiksmų planą. Komisija įvertino naujausią šiame kontekste iš FATF gautą informaciją apie šiuos trūkumus ir kitą susijusią informaciją. Trūkumai, be kita ko, yra šie: 1) visapusiško supratimo apie pinigų plovimo ir teroristų finansavimo riziką trūkumas; 2) nesugebėjimas aktyviai siekti bendradarbiauti tarptautiniu mastu tiriant pinigų plovimą, visų pirma siekiant nustatyti ir atsekti turtą konfiskavimo ir repatriacijos tikslais; 3) veiksmingos rizika grindžiamos priežiūros vykdymo trūkumai; 4) tinkamų priemonių, kuriomis siekiama užkirsti kelią piktnaudžiavimui juridiniais asmenimis ir struktūromis nusikalstamais tikslais, trūkumas ir nesugebėjimas užtikrinti, kad būtų laiku prieinama tiksli naujausia pagrindinė informacija ir informacija apie tikruosius savininkus. Tuo remiantis Nikaragva turėtų būti laikoma šalimi, kurios kovos su pinigų plovimu ir teroristų finansavimu režimas pagal Direktyvos (ES) 2015/849 9 straipsnį turi strateginių trūkumų;
                  
               
                     (17)
                  
                  
                     2019 m. birželio mėn. FATF nustatė, kad Panama turi strateginių kovos su pinigų plovimu ir teroristų finansavimu trūkumų, ir dėl jų Panama kartu su FATF parengė veiksmų planą. Komisija įvertino naujausią šiame kontekste iš FATF gautą informaciją apie šiuos trūkumus ir kitą susijusią informaciją. Trūkumai, be kita ko, yra šie: 1) ribotas supratimas apie nacionalinę ir sektorinę pinigų plovimo ir terorizmo finansavimo riziką ir dėl to nepakankamas nustatytų faktų panaudojimas rengiant šalies nacionalinę politiką, kuria siekiama sumažinti nustatytą riziką; 2) trūkumai, susiję su aktyviu nelicencijuotų pinigų siuntėjų nustatymu, rizika grindžiamo metodo taikymu įpareigotųjų ne finansų įmonių ir tam tikrų profesijų sektoriaus priežiūrai ir veiksmingų, proporcingų ir atgrasomų sankcijų už kovos su pinigų plovimu ir teroristų finansavimu pažeidimus taikymu; 3) tai, kad įpareigotieji subjektai tinkamai nepatikrina ir neatnaujina informacijos apie tikruosius savininkus, trūksta veiksmingo mechanizmo lengvatinių mokesčių subjektų veiklai stebėti, nepakankamai įvertinama esama piktnaudžiavimo juridiniais asmenimis ir struktūromis rizika, siekiant nustatyti ir įgyvendinti konkrečias priemones, skirtas užkirsti kelią piktnaudžiavimui nominaliais akcininkais ir direktoriais, taip pat nepakankamai užtikrinama savalaikė prieiga prie pakankamos tikslios informacijos apie tikruosius savininkus ir 4) trūkumai, susiję su veiksmingu FŽP produktų panaudojimu pinigų plovimo tyrimams ir gebėjimu tirti pinigų plovimą, susijusį su mokestiniais nusikaltimais užsienyje, ir patraukti už jį baudžiamojon atsakomybėn, taip pat užtikrinti konstruktyvų ir savalaikį tarptautinį bendradarbiavimą tiriant tokius nusikaltimus, ir nepakankamai sutelktas dėmesys į pinigų plovimo tyrimus, susijusius su didelės rizikos sritimis, nurodytomis Nacionalinėje rizikos vertinimo ir tarpusavio vertinimo ataskaitoje. Tuo remiantis Panama turėtų būti laikoma šalimi, kurios kovos su pinigų plovimu ir teroristų finansavimu režimas pagal Direktyvos (ES) 2015/849 9 straipsnį turi strateginių trūkumų;
                  
               
                     (18)
                  
                  
                     2019 m. spalio mėn. FATF nustatė, kad Zimbabvė turi strateginių kovos su pinigų plovimu ir teroristų finansavimu trūkumų, ir dėl jų Zimbabvė kartu su FATF parengė veiksmų planą. Komisija įvertino naujausią šiame kontekste iš FATF gautą informaciją apie šiuos trūkumus ir kitą susijusią informaciją. Trūkumai, be kita ko, yra šie: 1) nepakankamas atitinkamų suinteresuotųjų subjektų supratimas apie pagrindinę pinigų plovimo ir teroristų finansavimo riziką ir nepakankamas nacionalinės kovos su pinigų plovimu ir teroristų finansavimu politikos, grindžiamos nustatyta rizika, įgyvendinimas; 2) nepakankamas rizika pagrįstos finansų įstaigų ir įpareigotųjų ne finansų įmonių ir tam tikrų profesijų atstovų priežiūros įgyvendinimas, įskaitant nepakankamą priežiūros institucijos gebėjimų stiprinimą; 3) tinkamų rizikos mažinimo priemonių, pagal kurias už pažeidimus būtų taikomos proporcingos ir atgrasančios sankcijos, trūkumas finansų įstaigose ir tarp įpareigotųjų ne finansų įmonių ir tam tikrų profesijų atstovų; 4) teisinės sistemos ir mechanizmo, skirtų tiksliai ir atnaujintai informacijai apie juridinių asmenų ir struktūrų tikruosius savininkus rinkti ir tvarkyti, taip pat savalaikei kompetentingų institucijų prieigai prie jos užtikrinti, trūkumas ir 5) tikslinių finansinių sankcijų, susijusių su teroristų finansavimu ir ginklų platinimo finansavimu, sistemos ir įgyvendinimo spragos. Tuo remiantis Zimbabvė turėtų būti laikoma šalimi, kurios kovos su pinigų plovimu ir teroristų finansavimu režimas pagal Direktyvos (ES) 2015/849 9 straipsnį turi strateginių trūkumų;
                  
               
                     (19)
                  
                  
                     remiantis naujausia aktualia informacija, Komisijos įvertinimo išvada yra ta, kad Bahamos, Barbadosas, Botsvana, Kambodža, Gana, Jamaika, Mauricijus, Mongolija, Mianmaras / Birma, Nikaragva, Panama ir Zimbabvė turėtų būti laikomos trečiosiomis valstybėmis, kurių kovos su pinigų plovimu ir teroristų finansavimu režimai turi strateginių trūkumų, keliančių grėsmę Sąjungos finansų sistemai vadovaujantis Direktyvos (ES) 2015/849 9 straipsnyje nurodytais kriterijais. Pažymėta, kad šios šalys pateikė rašytinius aukšto lygio politinius įsipareigojimus pašalinti nustatytus trūkumus ir kartu su FATF parengė veiksmų planus;
                  
               
                     (20)
                  
                  
                     toliau pažymima, kad 2020 m. vasario mėn. FATF nustatė, kad Uganda turi strateginių kovos su pinigų plovimu ir teroristų finansavimu trūkumų, ir dėl jų Uganda kartu su FATF parengė veiksmų planą. Komisija įvertino naujausią šiame kontekste iš FATF gautą informaciją apie šiuos trūkumus ir kitą susijusią informaciją. Trūkumai, be kita ko, yra šie: 1) nacionalinės kovos su pinigų plovimu ir teroristų finansavimu strategijos nebuvimas; 2) trūkumai siekiant tarptautinio bendradarbiavimo atsižvelgiant į šalies rizikos profilį; 3) nepakankamai išplėtota ir įgyvendinta rizika grindžiama finansų įstaigų ir įpareigotųjų ne finansų įmonių ir tam tikrų profesijų atstovų priežiūra; 4) spragos užtikrinant, kad kompetentingos institucijos laiku gautų tikslią pagrindinę informaciją ir informaciją apie tikruosius juridinių asmenų savininkus; 5) trūksta įrodymų, kad teisėsaugos ir teisminės institucijos nuosekliai taiko su pinigų plovimo veika susijusius teisės aktus, atsižvelgdamos į nustatytą riziką; 6) neparengta ir neįgyvendinta nusikalstamu būdų įgytų pajamų ir nusikaltimo priemonių nustatymo, paieškos, arešto ir konfiskavimo politika ir procedūros; 7) trūksta įrodymų, kad teisėsaugos institucijos atlieka teroristų finansavimo tyrimus ir vykdo baudžiamąjį persekiojimą, atitinkantį Ugandos teroristų finansavimo rizikos profilį; 8) techniniai teisinės sistemos, skirtos tikslinėms finansinėms sankcijoms, susijusioms su ginklų platinimo finansavimu, įgyvendinti, trūkumai ir rizika grindžiamo požiūrio į ne pelno organizacijų sektoriaus priežiūrą, siekiant išvengti piktnaudžiavimo teroristų finansavimo tikslais, įgyvendinimo trūkumai. Uganda taip pat pateikė rašytinį aukšto lygio politinį įsipareigojimą pašalinti nustatytus trūkumus ir kartu su FATF parengė veiksmų planą. Uganda jau yra įtraukta į Deleguotąjį reglamentą (ES) 2016/1675. Todėl Ugandos statusas ir šiuo metu jai taikomos priemonės neturėtų keistis;
                  
               
                     (21)
                  
                  
                     itin svarbu, kad Komisija nuolat stebėtų trečiąsias valstybes ir įvertintų jų teisinių institucinių sistemų, kompetentingų institucijų įgaliojimų bei procedūrų ir jų kovos su pinigų plovimu ir teroristų finansavimu režimų veiksmingumo vertinimo pokyčius, siekiant atnaujinti Deleguotojo reglamento (ES) 2016/1675 priedą;
                  
               
                     (22)
                  
                  
                     remdamasi Direktyvos (ES) 2015/849 reikalavimais, Komisija įvertino Reglamento (ES) 2016/1675 priede išvardytų šalių, kurias nuo 2016 m. liepos mėn. FATF išbraukė iš sąrašo, padarytą pažangą šalinant strateginius trūkumus. Komisija užbaigė Bosnijos ir Hercegovinos, Etiopijos, Gajanos, Laoso Liaudies Demokratinės Respublikos, Šri Lankos ir Tuniso padarytos pažangos įvertinimą;
                  
               
                     (23)
                  
                  
                     FATF palankiai įvertino didelę Bosnijos ir Hercegovinos, Etiopijos, Gajanos, Laoso Liaudies Demokratinės Respublikos, Šri Lankos ir Tuniso pažangą gerinant kovos su pinigų plovimu ir teroristų finansavimu režimą ir pažymėjo, kad šios valstybės sukūrė teisinę ir reguliavimo sistemą, kad įvykdytų savo veiksmų planuose nustatytus įsipareigojimus dėl FATF nustatytų strateginių trūkumų. Todėl pagal FATF vykdomą pasaulinį kovos su pinigų plovimu ir teroristų finansavimu atitikties užtikrinimo procesą šioms valstybėms stebėsenos procesas nebetaikomas. Šios valstybės toliau bendradarbiaus su FATF pobūdžio regioninėmis institucijomis, kad toliau gerintų savo kovos su pinigų plovimu ir teroristų finansavimu režimus;
                  
               
                     (24)
                  
                  
                     Komisija įvertino informaciją, susijusią su tų trečiųjų valstybių pažanga, padaryta šalinant strateginius trūkumus;
                  
               
                     (25)
                  
                  
                     Komisijos vertinime padaryta išvada, kad, atsižvelgiant į turimą informaciją, šiuo metu Bosnijos ir Hercegovinos ir Gajanos kovos su pinigų plovimu ir teroristų finansavimu režimai strateginių trūkumų neturi. Šios šalys neseniai ėmėsi tam tikrų priemonių, kad sustiprintų savo kovos su pinigų plovimu ir teroristų finansavimu režimus, o Komisija ir toliau stebės veiksmingą tokių priemonių įgyvendinimą. Komisija įvertins tų šalių situaciją, kai atsiras naujų informacijos šaltinių. Todėl nereikėtų laikyti, kad Bosnijos ir Gajanos kovos su pinigų plovimu ir teroristų finansavimu režimai turi strateginių trūkumų;
                  
               
                     (26)
                  
                  
                     Komisijos vertinime taip pat padaryta išvada, kad, atsižvelgiant į turimą informaciją, Tunisas nebeturi strateginių kovos su pinigų plovimu ir teroristų finansavimu režimo trūkumų. Tunisas padidino savo kovos su pinigų plovimu ir teroristų finansavimu režimo veiksmingumą ir pašalino susijusius techninius trūkumus, kad įvykdytų savo veiksmų plane nustatytus įsipareigojimus, susijusius su FATF nustatytais strateginiais trūkumais. Šios priemonės yra pakankamai išsamios ir atitinka būtinus reikalavimus, kad būtų galima laikyti, jog pagal Direktyvos (ES) 2015/849 9 straipsnį nustatyti strateginiai trūkumai yra pašalinti;
                  
               
                     (27)
                  
                  
                     Komisijos vertinime taip pat padaryta išvada, kad Etiopija, Laoso Liaudies Demokratinė Respublika ir Šri Lanka įgyvendino priemones FATF nustatytiems strateginiams trūkumams pašalinti ir tokių strateginių trūkumų nebeturi. Įgyvendinusios su FATF sutarto veiksmų plano priemones, šios šalys nebekelia grėsmės tarptautinei finansų sistemai kovos su pinigų plovimu ir teroristų finansavimu srityje.Atsižvelgdama į jų svarbą Sąjungos finansų sistemai, Komisija laiko, kad šios šalys nebekelia didelės grėsmės Sąjungos finansų sistemai. Todėl šiuo metu nereikėtų laikyti, kad Etiopijos, Laoso Liaudies Demokratinės Respublikos ir Šri Lankos kovos su pinigų plovimu ir teroristų finansavimu režimai turi strateginių trūkumų;
                  
               
                     (28)
                  
                  
                     Komisija yra įsipareigojusi prireikus teikti techninę pagalbą į Deleguotojo reglamento (ES) 2016/1675 priedą įtrauktoms trečiosioms valstybėms, kad padėtų joms pašalinti nustatytus strateginius trūkumus;
                  
               
                     (29)
                  
                  
                     atsižvelgiant į labai išskirtinę ir nenuspėjamą padėtį, susidariusią dėl COVID-19 pandemijos, kuri daro poveikį pasauliniu mastu ir dėl kurios greičiausiai bus sutrikdyta tiek tinkama ekonominės veiklos vykdytojų veikla, tiek kompetentingų institucijų darbas, 2 straipsnio dėl trečiųjų valstybių įtraukimo taikymo pradžios data turėtų būti nustatyta tokia, kad būtų suteikta pakankamai laiko veiksmingam jo įgyvendinimui šiomis aplinkybėmis. Todėl išimties tvarka šio reglamento 2 straipsnio taikymo data turėtų būti vėlesnė už jo įsigaliojimo datą.
                     Dėl trečiųjų valstybių, kurios turėtų būti išbrauktos iš sąrašo, jokių įgyvendinimo problemų nekyla. Todėl tikslinga numatyti jų išbraukimą iš sąrašo be reikalo nedelsiant;
                  
               
                     (30)
                  
                  
                     todėl Deleguotasis reglamentas (ES) 2016/1675 turėtų būti atitinkamai iš dalies pakeistas,
                  
               PRIĖMĖ ŠĮ REGLAMENTĄ:
         
            1 straipsnis
            Deleguotojo reglamento (ES) 2016/1675 priede, I punkto „Didelės rizikos trečiosios valstybės, kurios pateikė rašytinį aukšto lygio politinį įsipareigojimą pašalinti nustatytus trūkumus ir kartu su FATF parengė veiksmų planą“ lentelėje, išbraukiamos šios eilutės:
            
                        „2
                     
                     
                        Bosnija ir Hercegovina
                     
                  
                        3
                     
                     
                        Gajana
                     
                  
                        5
                     
                     
                        Laoso Liaudies Demokratinė Respublika
                     
                  
                        10
                     
                     
                        Etiopija
                     
                  
                        11
                     
                     
                        Šri Lanka
                     
                  
                        13
                     
                     
                        Tunisas“
                     
                  
         
            2 straipsnis
            Deleguotojo reglamento (ES) 2016/1675 priede I punkto „Didelės rizikos trečiosios valstybės, kurios pateikė rašytinį aukšto lygio politinį įsipareigojimą pašalinti nustatytus trūkumus ir kartu su FATF parengė veiksmų planą“ lentelė pakeičiama taip:
            
               
                           „Nr.
                        
                        
                           Didelės rizikos trečioji valstybė
                        
                     
                           1
                        
                        
                           Afganistanas
                        
                     
                           2
                        
                        
                           Bahamos
                        
                     
                           3
                        
                        
                           Barbadosas
                        
                     
                           4
                        
                        
                           Botsvana
                        
                     
                           5
                        
                        
                           Kambodža
                        
                     
                           6
                        
                        
                           Gana
                        
                     
                           7
                        
                        
                           Irakas
                        
                     
                           8
                        
                        
                           Jamaika
                        
                     
                           9
                        
                        
                           Mauricijus
                        
                     
                           10
                        
                        
                           Mongolija
                        
                     
                           11
                        
                        
                           Mianmaras / Birma
                        
                     
                           12
                        
                        
                           Nikaragva
                        
                     
                           13
                        
                        
                           Pakistanas
                        
                     
                           14
                        
                        
                           Panama
                        
                     
                           15
                        
                        
                           Sirija
                        
                     
                           16
                        
                        
                           Trinidadas ir Tobagas
                        
                     
                           17
                        
                        
                           Uganda
                        
                     
                           18
                        
                        
                           Vanuatu
                        
                     
                           19
                        
                        
                           Jemenas
                        
                     
                           20
                        
                        
                           Zimbabvė“
                        
                     
         
         
            3 straipsnis
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
            Tačiau 2 straipsnis taikomas nuo 2020 m. spalio 1 d.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2020 m. gegužės 7 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 141, 2015 6 5, p. 73.
         
            (2)  2016 m. liepos 14 d. Komisijos deleguotasis reglamentas (ES) 2016/1675, kuriuo papildoma Europos Parlamento ir Tarybos direktyva (ES) 2015/849 nustatant strateginių trūkumų turinčias didelės rizikos trečiąsias valstybes (OL L 254, 2016 9 20, p. 1).